ธนาคารโลกถกไทยใช้กม.จัดซื้อจัดจ้าง
บัญชีกลางถกธนาคารโลก ยกเครื่องจัดซื้อจัดจ้าง รวมทั้งผลกระทบจากข้อตกลงพีพีพี
28 มิ.ย. 2559

บัญชีกลางถกธนาคารโลก ยกเครื่องจัดซื้อจัดจ้าง รวมทั้งผลกระทบจากข้อตกลงพีพีพี
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้หารือกับผู้แทนธนาคารโลกในเรื่องความสอดคล้องของความตกลงหุ้นส่วนยุทธศาสตร์เศรษฐกิจเอเชีย-แปซิฟิก (ทีพีพี) กับร่าง พ.ร.บ.การจัดซื้อจัดจ้างและการบริหารพัสดุภาครัฐ ที่ผ่านคณะรัฐมนตรี (ครม.) โดยธนาคารโลกพร้อมให้ความร่วมมือกับกรมในการวิเคราะห์ผลกระทบของความตกลงทีพีพี ที่มีต่อเศรษฐกิจไทยและการจัดซื้อจัดจ้างภาครัฐ
ทั้งนี้ ธนาคารโลกพอใจกับการยกระดับชั้นการจัดซื้อจัดจ้างของไทยจากการประกาศระเบียบสำนักนายกรัฐมนตรีขึ้นเป็นกฎหมาย ทำให้มีความน่าเชื่อถือและเป็นมาตรฐานสากล ตามที่นักลงทุนต่างชาติเรียกร้องมาโดยตลอด เนื่องจากเห็นว่าระเบียบการจัดซื้อจัดจ้างที่ไทยใช้อยู่ปัจจุบันไม่มีความแน่นอน เพราะเพียงออกเป็นมติ ครม. ก็สามารถเปลี่ยนการจัดซื้อจัดจ้างได้แล้ว
นอกจากนี้ พ.ร.บ.จัดซื้อจัดจ้างใหม่ ยังได้ปรับปรุงในหลายเรื่อง เช่น ความโปร่งใส ที่กฎหมายเขียนไว้ให้การจัดซื้อจัดจ้างของไทยมีการทำข้อตกลงสัญญาคุณธรรม เพื่อให้เอกชนเข้ามามีส่วนร่วมในการตรวจสอบตั้งแต่การเริ่มต้นจัดซื้อจัดจ้างไปจนถึงการส่งมอบงาน
ขณะเดียวกัน การจัดซื้อจัดจ้างในอนาคตจะเน้นเรื่องคุณภาพประสิทธิภาพการใช้งานให้เกิดประโยชน์สูงสุด ไม่ได้เน้นราคาถูกสุดเหมือนเดิม เนื่องจากการประมูลโดยต้องยึดราคาต่ำสุด ทำให้ได้ของที่ไม่มีคุณภาพ สูญเสียเงินงบประมาณอย่างไม่คุ้มค่าจำนวนมาก
ขณะที่ร่าง พ.ร.บ.จัดซื้อจัดจ้างใหม่ ยังมีบทลงโทษผู้ที่เกี่ยวข้องทั้งหมดที่ทำให้เกิดความเสียหายหรือทุจริตถึงขั้นจำคุก ช่วยลดการทุจริตจากการจัดซื้อจ้างได้มาก และเป็นที่ยอมรับของนักลงทุนต่างชาติมากขึ้น ส่งผลให้มีนักลงทุนใหม่ๆ เข้ามาประมูลโครงการภาครัฐจำนวนมาก ราคาประมูลโครงการจะถูกลง